Blahová, Natália, poslankyňa NR SR (2017-09-07):
Ďakujem pekne. Vážené dámy, vážení páni, odvolaním ministra školstva Petra Plavčana nastavil predseda vlády Robert Fico nové štandardy politickej kultúry a stanovil explicitné dôvody, pre ktoré prikročí k personálnym zmenám vo vedení rezortov svojej vlády. V tejto súvislosti uviedol, že dôvodom na odvolanie ministra je to, že vláda odmieta tolerovať netransparentné a korupčné správanie. Že vláda si nemôže dovoliť hazardovanie s dôverou verejnosti. Že zotrvávanie ministra vo funkcii je ohrozením dôveryhodnosti vlády. Že minister nemôže zotrvať vo vedení rezortu, ak tiene podozrení zotrvávajú. Vítame aktuálne zmeny v nastavení štandardov politickej kultúry úradujúcej vlády a očakávame, že v zmysle formulovaných podmienok bude premiér pristupovať rovnako striktne ku všetkým členom vládneho kabinetu. Zároveň však s poľutovaním konštatujeme, že vyššie uvedené dôvody, ktoré predseda vlády stanovil pre odvolanie, spĺňa rovnakou, ba i vyššou mierou člen vlády Slovenskej republiky poverený riadením ministerstva práce, sociálnych vecí a rodiny. Prvá podmienka – netransparentné a korupčné správanie. Minister práce, sociálnych vecí a rodiny Ján Richter bol informovaný o tom, že v rámci jeho rezortu bol opakovane porušovaný platný právny poriadok Slovenskej republiky a Dohovor o právach dieťaťa. Niekoľko rokov Ministerstvo práce, sociálnych vecí a rodiny Slovenskej republiky a Ústredie práce, sociálnych vecí a rodiny zhromažďovali podnety o závažnom porušovaní práv dieťaťa v zariadení Čistý deň. Ani na základe mnohých podnetov, ktoré pochádzali od klientov, rodičov klientov a kurátorov maloletých detí, ministerstvo nevykonalo žiadnu intervenciu, ktorou by ochránilo maloleté deti zverené do starostlivosti štátu. Nekonanie ministerstva pri prvých podnetoch spôsobilo, že situácia sa vyvinula do hrozivých rozmerov, kedy prebiehajú trestné stíhania vo veci sexuálneho zneužívania, ohrozovania mravnej výchovy mládeže a trestné stíhanie vo veci zločinu týrania blízkej a zverenej osoby. Ani výsledky kontrol neviedli kompetentných do činnosti, ktorá by smerovala k ochrane maloletých detí. Ministerstvo a ústredie sa, naopak, snažilo spolupracovať s vedením zariadenia na tom, aby prečiny zanedbania a profesionálne zlyhania boli bagatelizované. Na posudzovanie výkonu opatrení sociálnoprávnej ochrany deti a sociálnej kurately zriaďuje ministerstvo odborný orgán, akreditačnú komisiu. Počas existencie akreditačnej komisie sa doposiaľ nestalo, že by minister nerešpektoval jej uznesenie. Avšak v tomto prípade sa minister Richter z nepochopiteľných dôvodov rozhodol odporúčanie odbornej komisie ignorovať a akreditáciu zariadeniu nezrušil, hoci išlo o závažné mnohopočetné a opakované porušenia zákona č. 305/2005 o sociálnoprávnej ochrane detí a sociálnej kuratele a o nedodržiavanie Dohovoru o právach dieťaťa, ktorým je Slovensko viazané. Minister práce, sociálnych vecí a rodiny Ján Richter vo svojom odôvodnení o nezrušení akreditácie zariadeniu neprezieravo odôvodnil svoj krok ďalšími zisteniami kontroly ministerstva práce, ktoré obsahujú ďalšie závažné porušenia zákonov a zmluvných podmienok zo strany zariadenia. K takémuto postupu sa uchýlil napriek svojej plnej informovanosti o tom, akého stupňa závažnosti sú spomínané porušenia zákonov, zmlúv a medzinárodných dohovorov. Konal tak s plným vedomím, preto je zrejmé, že mal osobný alebo politický záujem na tom, aby zariadenie nebolo zrušené. Konal tak napriek tomu, že pokračujúcou činnosťou zariadenia preukázateľne prichádzalo k ďalšiemu závažnému poškodzovaniu klientov zariadenia, teda maloletých detí, ktoré si následky nekonania štátnych orgánov budú niesť celým svojím životom ako traumatické udalosti, ktoré ich môžu navždy negatívne ovplyvniť v ďalšom vývoji. Generálna prokuratúra Slovenskej republiky konštatovala, že rozhodnutie ministerstva práce, sociálnych vecí a rodiny bolo v rozpore s platným právnym poriadkom. Generálna prokuratúra uvádza, že ministerstvo pri rozhodovaní o zrušení akreditácie ako na zásadné prihliadlo na skutočnosti, ktoré pre objektívne posúdenie vecí boli skutkovo aj právne irelevantné, pritom podstatné skutočnosti vôbec nezohľadnilo. Z uvedeného vyplýva, že ministerstvo práce pod vedením Jána Richtera konalo jednoznačne netransparentne a v rozpore s platnými zákonmi, preto minister Richter spĺňa prvú z premiérových podmienok pre odvolanie. Druhou podmienkou bolo hazardovanie s dôverou verejnosti. Konanie ministra Richtera na čele rezortu práce, sociálnych vecí a rodiny je z vyššie uvedených dôvodov bez pochýb hazardovaním s dôverou verejnosti. Počas jeho pôsobenia preukázal, že je nad jeho schopnosti viesť ministerstvo tak, aby plnilo zákonom stanovené povinnosti. Medzi jedny z najdôležitejších patrí chrániť práva detí a právom chránené záujmy maloletých. V tejto úlohe rezort pod jeho vedením fatálne zlyhal. Minister práce, sociálnych vecí a rodiny Slovenskej republiky Ján Richter je politický zodpovedný za skutočnosť, že v našom štáte sú závažným spôsobom opakovane a systematicky ohrozované práva a právom chránené záujmy maloletých detí. Je ohrozovaný ich život, zdravie a zdravý psychický, fyzický i sociálny vývin. Minister Ján Richter svojím konaním a nekonaním spôsobil, že platné zákony Slovenskej republiky neboli rešpektované, že systematické porušovania zákonov neboli žiadnym spôsobom sankcionované, že nebola vyvodená žiadna zodpovednosť voči jednotlivcom, orgánom štátnej a verejnej správy, ktoré sú zjavne zodpovedné za úmyselné porušovanie zákonov a zanedbanie svojich povinností. Naopak, minister práce Ján Richter sa aktívne spolupodieľal na porušovaní platných zákonov a garantoval nedotknuteľnosť tým, ktorí sa takýchto činov dopúšťali. Tým sa stal osobne a politicky zodpovedný za bezprecedentný morálny rozvrat v rezorte, ktorý bol poverený riadiť. Porušovanie základných práv a slobôd týkajúce sa tých najbezbrannejších obyvateľov krajiny – maloletých detí – je tragickým prehreškom voči ľudskosti, ľudským právam, platným zákonom a medzinárodným dohovorom, ktorými je Slovenská republika viazaná. Stratil tým dôveru občanov, ktorí sú v ťažkých životných situáciách odkázaní na pomoc štátu a majú zveriť svoje deti pod gesciu tohto ministerstva. Pokiaľ bude na čele rezortu minister Richter, verejnosť nemôže mať dôveru v to, že deti zverené do starostlivosti štátnych orgánov budú v bezpečí. Ohrozené sú všetky deti, ktoré sa dostanú do kontaktu so sociálnou sférou tohto štátu, pretože ministerstvo pod vedením ministra Richtera nie je schopné garantovať ich bezpečie. Tým je splnená ďalšia z podmienok odvolania ministra práce, sociálnych vecí a rodiny, teda hazardovanie s dôverou verejnosti. Treťou podmienkou bolo ohrozenie dôveryhodnosti vlády. Z vyššie uvedeného vyplýva, že ďalšie pôsobenie Jána Richtera ako člena vlády Slovenskej republiky ohrozuje dôveryhodnosť vlády ako celku, pretože spochybňuje jej kredibilitu, spochybňuje jej deklarácie týkajúce sa boja proti netransparentnosti, korupcii a klientelizmu. Minister Ján Richter urobil z kauzy Čistý deň kauzu politickú. S plným vedomím odmietol rešpektovať odborníkov v akreditačnej komisii, odmietol rešpektovať výsledky kontroly ústredia práce aj kontrolné nálezy svojho vlastného ministerstva. Zakročil hrubým politickým rozhodnutím, ktoré nemalo oporu v zákonoch, v Ústave Slovenskej republiky ani v medzinárodných dohovoroch. To konštatovala aj Generálna prokuratúra Slovenskej republiky. Týmto rozhodnutím sa stal politicky aj osobne zodpovedný za ohrozovanie, týranie a sexuálne zneužívanie maloletých detí, ktoré boli zverené štátu. Zodpovednosť za jeho činy však v plnej miere preberá vláda Slovenskej republiky, ktorá ho do vedenia rezortu nominovala a ktorú svojou činnosťou a nečinnosťou poškodil, čím ohrozil jej dôveryhodnosť. Tým splnil ďalšiu z podmienok formulovaných predsedom vlády. Štvrtou podmienkou bolo, keď tiene podozrení týkajúce sa ministra pretrvávajú. Minister práce, sociálnych vecí a rodiny Ján Richter nedokázal zdôvodniť odbornej a laickej verejnosti, čo ho viedlo k tomu, že ignoroval podnety na porušovanie ľudských práv, že ignoroval závažné nálezy svojich kontrolných orgánov, že ignoroval odporúčanie svojho poradného orgánu a odbornej komisie, že nerešpektoval platný právny poriadok Slovenskej republiky, že sa aktívne podieľal na tom, že neboli rešpektované medzinárodné dohovory. To na jeho konanie vrhá tieň podozrenia, že jeho iracionálne a nekompetentné kroky boli vedené politickou objednávkou, korupciou alebo klientelizmom, pretože iným spôsobom sú jednoducho nevysvetliteľné. Tým Ján Richter splnil ďalšiu podmienku stanovenú premiérom Robertom Ficom, a teda v rámci nastolenej novej politickej kultúry by mal byť zo svojej funkcie odvolaný. Bez ohľadu na to, aké podmienky pre odvolanie členov vládneho kabinetu stanovil premiér, sme presvedčení, že minister Ján Richter nekompetentným riadením ministerstva práce, sociálnych vecí a rodiny permanentne a systematicky poškodzoval najzraniteľnejšie skupiny obyvateľstva a vzhľadom na jeho doterajšie pôsobenie toto ohrozenie bude pretrvávať, pokiaľ zo svojej funkcie nebude odvolaný. Presne rok uplynul od prepuknutia kauzy Čistý deň. Odvtedy sa pre deti umiestnené v zariadení nezmenilo vôbec nič. Nikto ich ako obete žiadnym spôsobom neochránil ani neošetril po tom, čo všetko museli prežiť. Aj v týchto chvíľach sa napriek opakovanému rozhodnutiu akreditačnej komisie stále nachádzajú v starostlivosti Čistého dňa bez ohľadu na to, že komisia potvrdila, že toto prostredie je pre ich život a zdravý vývin nebezpečné. Je teda zrejmé, že minister nie je schopný plniť najzákladnejšiu úlohu, ktorú jeho rezort má, a tou je ochrana detí a zraniteľných skupín obyvateľstva. Po roku politických tančekov, keď sa jeho argumentácia posúvala od bagatelizovania až po zakrývanie závažných a trestuhodných nedostatkov, nevykonal žiadne opatrenie, nedal žiaden pokyn, ktorý by viedol k náprave tohto absurdného, bezprávneho a nebezpečného stavu. Preto politická a osobná zodpovednosť padá plnou mierou na jeho hlavu. Kauza Čistý deň je len vrchol ľadovca. Problémy, ktoré v tomto zanedbanom rezorte sú, eskalujú už až takýmto tragickým spôsobom. Pod vedením ministra Richtera očakávame ďalšie a ďalšie zlyhania s fatálnymi následkami. Každý zdravý systém sa zo svojich chýb učí, prijíma nové a lepšie pravidlá, venuje pozornosť oblasti, ktorá upadá, podporuje v žiadanej činnosti všetkých, ktorí sú za jeho rast a prosperitu zodpovední a dôkladne kontroluje a po kontrolných nálezoch dozerá na nápravu. Nie však minister Richter. Závažné zlyhania svojho rezortu sa snaží kamuflovať, neprichádzajú žiadne reakcie na pochybenia a zlyhania, legislatíva zostáva viac ako desať rokov v podstate nedotknutá, i keď prax prináša každodenné dôkazy o tom, že zákony v takejto zastaralej podobe už reálnemu životu nestačia. Kontrolné orgány kontrolujú samé seba a ich nálezy putujú do zásuviek, aby neuberali politické body vedeniu rezortu. Toto všetko sa deje bez ohľadu na to, ako veľmi sú takýmto konaním poškodzované práva a záujmy najslabších skupín obyvateľstva. Ohrozovanie sa totiž netýka iba maloletých, ktorí sú zverení do resocializačných stredísk, ale aj všetkých opustených detí v detských domovoch, všetkých ohrozených rodín a rodín v krízových situáciách, ľudí, ktorí čakajú v tisícových zástupoch na sociálne služby, na ktoré majú zo zákona nárok, a ktorým nemá kto poskytnúť odbornú pomoc a starostlivosť. Počet detí umiestnených v detských domovoch vzrástol, čo je dôsledkom toho, že krízy v rodinách sú neriešené a eskalujú do rozpadu rodín a odobrania detí z rodinného prostredia. Počet profesionálnych rodičov, ktorí majú zabezpečovať starostlivosť o opustené maličké deti, počas ministrovania Jána Richtera klesol na polovicu. Pod jeho vedením teda fatálne zlyhal proces deinštitucionalizácie, ktorým sa tak pýšil. Zamestnanci, ktorí pracujú v tomto rezorte, dobre vedia, že zvnútra celý systém zahníva. Nedostáva sa im dostatočnej pozornosti a odborného vedenia. Sú preťažovaní a nezaplatení. Nezáujem o ich pracovné podmienky a o nich samých spôsobuje, že na snahu o zmenu sami rezignujú. Vďaka ministrovi Richterovi práve stojíme pred fatálnym kolapsom sociálneho systému, ktorého následky budú nedozierne, pokiaľ bude stáť na čele ministerstva práce, sociálnych vecí a rodiny nominant, ktorý svojou činnosťou a nečinnosťou priamo ohrozuje obyvateľov tejto krajiny. Preto navrhujeme, aby Národná rada Slovenskej republiky vyslovila nedôveru ministrovi práce, sociálnych vecí a rodiny Jánovi Richterovi. Ďakujem za pozornosť. (Potlesk.)